XALQARO TIKLANISh VA TARAQQIYOT BANKINING KORXONALARNI INSTITUTSIONAL RIVOJLANTIRIShGA BERADIGAN QARZIDAN FOYDALANIShGA DOIR TAYYORGARLIK TADBIRLARI TOʻGʻRISIDA
(resolution, 2006-07-10)

Xususiylashtirish jarayonlarini chuqurlashtirish, xususiylashtirishdan keyin qoʻllab-quvvatlash tashkilotlarini rivojlantirish hamda Xalqaro tiklanish va taraqqiyot banki bilan hamkorlikni mustahkamlash maqsadida Vazirlar Mahkamasi qaror qiladi: 1. Quyidagilar: Xalqaro tiklanish va taraqqiyot banki Oʻzbekiston Respublikasiga korxonalarni institutsional rivojlantirish uchun 28 mln AQSh dollari miqdorida qarz (KIRQ) berishni rejalashtirayotganligi; taklif qilinayotgan kreditdan foydalanish boʻyicha tayyorgarlik tadbirlarini amalga oshirish uchun Yaponiya Hukumati tomonidan 350 ming AQSh dollari miqdorida grant berilganligi maʼlumot uchun qabul qilinsin. 2. Oʻzbekiston Respublikasi Davlat mulki qoʻmitasi va Moliya vazirligining KIRQdan foydalanishga doir tayyorgarlik tadbirlarini amalga oshirish yuzasidan: xodimlarining cheklangan soni (yordamchi va xizmat koʻrsatuvchi xodimlardan tashqari) 12 nafar boʻlgan Korxonalarni yakka tartibda xususiylashtirish byurosini tashkil etish toʻgʻrisidagi; xodimlarining cheklangan soni (yordamchi va xizmat koʻrsatuvchi xodimlardan tashqari) 12 nafar boʻlgan Korxonalarni xususiylashtirishdan keyin qoʻllab-quvvatlash byurosini tashkil etish toʻgʻrisidagi taklifiga rozilik berilsin. 3. Ikkala byuroning ilovaga* muvofiq tarkibdagi Kuzatuvchi Kengashi tuzilsin, unga qarz mablagʻlaridan samarali foydalanish, shuningdek KIRQdan uning barcha komponentlari boʻyicha foydalanishga doir ishlarni muvofiqlashtirib borish yuzasidan javobgarlik yuklansin. 4. Belgilab qoʻyilsinki: Korxonalarni yakka tartibda xususiylashtirish byurosi va Korxonalarni xususiylashtirishdan keyin qoʻllab-quvvatlash byurosi oʻz faoliyatini masʼuliyati cheklangan jamiyatlar shaklida amalga oshiruvchi, hukumatga qarashli boʻlmagan tashkilotlar hisoblanadilar; har qaysi byuroning ustav jamgʻarmasi 1 mln soʻmdan iborat boʻladi, ularni shakllantirish Oʻzbekiston Respublikasi, Moliya vazirligi va Davlat mulki qoʻmitasi tomonidan taʼminlanadi; muassislarning har qaysi byuro ustav jamgʻarmasidagi ulushi quyidagicha taqsimlanadi: Moliya vazirligi — 500 ming soʻm, Davlat mulki qoʻmitasi — 500 ming soʻm; har qaysi byuroning joriy faoliyatini mablagʻ bilan taʼminlash dastlabki yillarda KIRQ mablagʻlari hisobiga, keyinchalik oʻzini-oʻzi mablagʻ bilan taʼminlashga oʻtgan holda, amalga oshiriladi; Byuroning xizmatlar koʻrsatganlik uchun yuridik va jismoniy shaxslardan oladigan mablagʻlari ularning joriy faoliyatini qoʻllab-quvvatlashga yoʻnaltiriladi; korxonalarni yakka tartibdagi sxemalar boʻyicha xususiylashtirish loyihalarini amalga oshirishdan olingan mablagʻlar davlat budjetiga yoʻnaltiriladi; asosiy qarzni, kredit boʻyicha foizlar va vositachilik haqini toʻlash davlat korxonalarini xususiylashtirish va davlat tasarrufidan chiqarishdan tushumlar hisobiga amalga oshiriladi. 5. Quyidagilar asosiy vazifalar etib belgilansin: Korxonalarni yakka tartibda xususiylashtirish byurosi boʻyicha: Oʻzbekiston Respublikasi Hukumati va Davlat mulki qoʻmitasining strategik investorlarni jalb etgan holda korxonalarni yakka tartibda xususiylashtirish boʻyicha qarorlarini amalga oshirish; xususiylashtirilayotgan korxonalarni yanada rivojlantirish uchun investitsiya ehtiyojlarini va imkoniyatlarini tahlil qilish, keyinchalik yirik korxonalar aksiyalarini xalqaro fond bozorlarida joylashtirish; yakka tartibdagi sxema boʻyicha xususiylashtiriladigan korxonalar boʻyicha loyihalarni iqtisodiy va moliyaviy ekspertizadan oʻtkazishni tashkil qilish va amalga oshirish; yirik korxonalarni xususiylashtirish yoʻnalishlari va natijalarini ommaviy axborot vositalarida yoritish. Korxonalarni xususiylashtirishdan keyin qoʻllab-quvvatlash byurosi boʻyicha: korxonaning asosiy ehtiyojlarini, korxonani moliyaviy va texnikaviy sogʻlomlashtirish yoʻnalishlarini aniqlash, keyinchalik kredit tashkilotlariga berish uchun texnikaviy topshiriqlarni, loyihalarni tayyorlash maqsadida korxonalarni diagnostika tekshiruvidan oʻtkazish; korxonalarni xususiylashtirishdan keyin tarkibiy oʻzgartirish texnik va uslubiy hujjatlarini ishlab chiqishda, xorijiy investorlarni jalb etishda, Oʻzbekiston Respublikasi hududida xususiylashtirilgan korxonalar negizida yangi, shu jumladan qoʻshma korxonalar tashkil etishda koʻmaklashish; Oʻzbekiston Respublikasi Hukumati va Davlat mulki qoʻmitasining xususiylashtirilgan korxonalarni tarkibiy oʻzgartirish va zamonaviylashtirish, ularning xorijiy fond bozorlaridagi ishtirokini kengaytirish boʻyicha qarorlarini bevosita amalga oshirish; xususiylashtirilgan korxonalar rentabelligini oshirishda, ular tomonidan chiqarilgan qimmatbaho qogʻozlar likvidligini qoʻllab-quvvatlashda konsalting xizmatlari koʻrsatish hamda ularga investitsiya mablagʻlari olishda yordam berish; mahalliy konsalting kompaniyalari tarmoqlarini rivojlantirishga va koʻpaytirishga koʻmaklashish. 6. Toshkent shahar hokimligi Korxonalarni yakka tartibda xususiylashtirish byurosi va Korxonalarni xususiylashtirishdan keyin qoʻllab-quvvatlash byurosi ustavlarini belgilangan tartibda roʻyxatdan oʻtkazsin. 7. Oʻzbekiston Respublikasi Davlat mulki qoʻmitasi Korxonalarni yakka tartibda xususiylashtirish byurosini va Korxonalarni xususiylashtirishdan keyin qoʻllab-quvvatlash byurosini joylashtirish uchun joy bersin. 8. Korxonalarni yakka tartibda xususiylashtirish byurosi va Korxonalarni xususiylashtirishdan keyin qoʻllab-quvvatlash byurosi, KIRQ qatnashchilari sifatida, Xalqaro tiklanish va taraqqiyot banki loyihasi boʻyicha uni amalga oshirish muddatiga daromad hamda mol-mulk soliqlaridan, boj va yigʻimlardan ozod etilsin. 9. Mazkur qarorning bajarilishini nazorat qilish Bosh vazirning oʻrinbosari V.A.Chjen zimmasiga yuklansin.